[Bonifacius Episcopus servus servorum Dei, dilecto filio Abbati Cluniacensi salutem et Apostolicam benedictionem. Cum nuper dilectus filius Hugolinus de Valle Gravosa monachus Cluniacensis, Decanus domus sancti Saturnini de Portu Cluniacensis Ordinis Uticensis Diœcesis more devoti filii, qui libenter patris supportat onera, et ulciscitur injurias, grata meditatione consideratis expensarum oneribus, quæ occasione Schismaticorum Columnensium, nostrorum et Ecclesiæ Romanæ rebellium, ad quorum plectendam superbiam et nequitiam conterendam per hostiles processus et exercitus continuè laboramus, oportuit et oportebat nos et Ecclesiam ipsam ex necessitate subire; decem millia Florenorum auri nomine tuo et conventus tui Cluniacensis, et totius Cluniacensis Ordinis nobis in subsidium expensarum hujusmodi liberaliter obtulerit et persolverit per manus dilectorum filiorum Crati cambii et Guarenti Jacobi sociorum civium et mercatorum Florentinorum de societate Spinorum Florentinorum; quæque decem millia Florenorum dictus Hugolinus nomine quo suprà de nostra speciali licentia mutuò receperit à Crato et Guarento prædictis mutuantibus pro seipsis, et pro Rogerio, et Ranucio, et Gerardo Hugonis ac Masco clarissimis eorum sociis de societate prædicta, prout in instrumento publico super hujusmodi mutuo confecto plenius dicitur contineri. Nos attendentes quòd onus divisum in partes facilius supportatur, discretioni tuæ dividendi et imponendi particularis prædictam pecuniæ summam per universos Abbates, Priores, seu alios Prælatos, quocumque nomine censeantur, et eorum Monasteria, Prioratus, et Loca Ordinis memorati, ipsorumque conventus, atque personas, prout videris expedire, ac eos et eorum quemlibet compellendi ad contribuendum tibi ac dicto conventui Cluniacensi in dicta pecuniæ quantitate, necnon contradictores per censuram Ecclesiasticam appellatione postposita compescendi; nonobstantibus, si aliquibus à Sede Apostolica sit indultum quod interdici, vel excommunicari nequeant aut suspendi per litteras dictæ Sedis non facientes plenam et expressam de indulto hujusmodi mentionem, liberam concedimus auctoritate præsentium facultatem. Datum Romæ apud sanctum Petrum XVI. Kalendas Augusti, Pontificatus nostri anno quarto.]